[image: ]
ДО
ОБЩИНСКИ СЪВЕТ
ПОМОРИЕ

ДОКЛАДНА ЗАПИСКА
от Иван Алексиев – Кмет на Община Поморие
Относно: Предложение за присъждане на звание „Почетен гражданин на Поморие” на д-р Матей Попов
	
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Във връзка с Наредба № 20 за морално стимулиране на физически лица с особени заслуги към община Поморие, приета от Общински съвет - Поморие предлагам уважавания специалист в областта на акушерството и гинекологията д-р Матей Попов да бъде удостоен със званието „Почетен гражданин на Поморие”. В дългогодишната си практика д-р Попов винаги е проявявал хуманност, всеотдайност и висок морал. Благодарение на неговия изключителен професионализъм и отдаденост в Поморие са посрещнати хиляди новородени деца, а животът на много майки е бил спасен. 
За неговия значителен принос в развитието на здравеопазването и благополучието на нашата общност, прилагам следната информация: 
Д-р Матей Попов е роден на 28.02.1961 г. в гр. Поморие, където израства и завършва основното си образование в училище „Ив. Вазов”.
През 1979 г. завършва  Математическа гимназия  в гр. Бургас със златен медал.
Висше медицинско образование получава в Медицински институт  гр. Варна, където се дипломира  със златен медал през 1987 г.
След дипломирането си е назначен по разпределение като лекар в с. Бата и започва специализация по хирургия.
От 1989 г. е назначен като акушер-гинеколог в болницата в Поморие.
През 1995 г. придобива специалност  „Акушерство и гинекология“.
От 1997 г. до 1999 г. специализира в Националния онкологичен център в София, където придобива втора клинична специалност  „Онкология“.
От 2000 г., след конкурс, оглавява отделението по акушерство и гинекология в МБАЛ Поморие, където работи и до днес.
Преминал е през редица национални и международни обучения и квалификации  в областта на акушерството и гинекологията, онкогинекологията, оперативната гинекология, ехографската диагностика в гинекологията и майчино-феталната медицина,  хистероскопията, колпоскопията и цервикалната патология, стерилитета, асистираната репродукция и криоконсервирането на стволови клетки. Редовен участник в акушерските и гинекологични конференции и конгреси в България и в професионални форуми в Белгия и Германия.
Член е на Българския лекарски съюз, Българското дружество по акушерство и гинекология, Българската асоцияция по ултразвук в акушерството и гинекологията, Българската асоцияция по онкогинекология, Асоцияцията по майчино-фетална медицина, ESMO (European Society for Medical Oncology, 1999 г.), ASCO  (American Society of Clinical Oncology, 2000 г.).  Член е на Ротъри клуб Поморие от самото му създаване. 
По време на  дългогодишната му работа заедно с екипа на акушеро-гинекологичното отделение  на МБАЛ  Поморие  са  обгрижени  хиляди родилки и техните новородени деца, извършени са множество операции с различна степен на сложност, като редица сложни и много сложни акушерски и гинекологични операции са станали рутинни в работата на отделението. 
През 2018 г. д-р Попов получава признанието на пациентите, които го  удостояват с голямата наградата на националната кампания „Достойните лекари”
През 2019 г. получава награда „Гражданин на Поморие“ на гражданската инициатива „Граждани за Поморие”.
И сега, в сложната за общинските болници ситуация, д-р Попов продължава да работи според възможностите и да се радва на  признателността на многобройните пациенти, на които е успял да помогне през годините.
С оглед на гореизложеното Ви предлагам да приемете следното 
РЕШЕНИЕ:
На основание чл. 21, ал. 1, т. 22 и ал. 2 от ЗМСМА, във връзка с чл. 7, ал. 1 и ал. 3, и чл. 8 от Наредба № 20 за морално стимулиране на физически лица с особени заслуги към община Поморие, Общински съвет – Поморие удостоява д-р Матей Попов със званието „Почетен гражданин на Поморие”.

С уважение,
ИВАН АЛЕКСИЕВ
Кмет на Община Поморие

